Broj: 711-I-1636-P-332-18-20-12-19

Zagreb, 23. listopada 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. 57/15. i 98/19., u daljnjem tekstu: ZSSI), **u predmetu dužnosnika Ante Kovača, općinskog načelnika Općine Plitvička Jezera**, pokrenutom Odlukom Povjerenstva broj: 711-I-805-P-332-18/20-09-19 od 22. svibnja 2020.g., na 103. sjednici, održanoj 23. listopada 2020.g., donosi sljedeću:

**ODLUKU**

**Donošenjem odluke o imenovanju članova Nadzornog odbora od 25. siječnja 2018.g. i odluke o imenovanju člana Uprave-Direktora od 24. siječnja 2019.g. trgovačkog društva Vodovod Korenica d.o.o. kao i donošenjem odluke o imenovanju članova Nadzornog odbora od 8. kolovoza 2017.g. te odluke o imenovanju člana Uprave-Direktora od 24. studenog 2017.g. i 30. srpnja 2018.g. društva KOMUNALAC d.o.o., u kojim društvima je dužnosnik jedini član Skupštine društva, a sve bez prijedloga Općinskog vijeća Općine Plitvička Jezera, dužnosnik Ante Kovač, općinski načelnik Općine Plitvička Jezera, počinio je povredu članka 15. stavka 2. ZSSI-a.**

Obrazloženje

Povjerenstvo je na 86. sjednici, održanoj 22. svibnja 2020.g. pokrenulo postupak za odlučivanje o sukobu interesa protiv dužnosnika Ante Kovača, općinskog načelnika Općine Plitvička Jezera, zbog moguće povrede članka 15. stavka 2. ZSSI-a, koja proizlazi iz okolnosti što je dana 25. siječnja 2018.g kao Skupština trgovačkog društva Vodovod Korenica d.o.o. donio odluku o imenovanju članova Nadzornog odbora, a 24. siječnja 2019.g. odluku o imenovanju člana Uprave-Direktora tog trgovačkog društva, bez prijedloga Općinskog vijeća Općine Plitvička Jezera kao i što je dana 8. kolovoza 2017.g., kao Skupština trgovačkog društva KOMUNALAC d.o.o., donio odluku o imenovanju članova Nadzornog odbora, dana 24. studenog 2017.g. odluku o imenovanju člana Uprave-Direktora i dana 30. srpnja 2018.g. člana Uprave-Direktora tog trgovačkog društva bez prijedloga Općinskog vijeća Općine Plitvička Jezera.

Dužnosnik je u Zakonom propisanom roku dostavio pisano očitovanje na Odluku o pokretanju postupka u kojem u bitnome navodi da je shvatio bit odluke o pokretanju postupka, iako ne shvaća zašto se ZSSI i ZTD ne usklade oko spornih detalja. Dužnosnik navodi kako se radi o proceduralnim detaljima koje nikome nije teško provesti i svi kolege načelnici s kojima je komunicirao rade potpuno isto kao i on. Isto tako, dužnosnik navodi da je u trgovačkim društvima Općine bila jednaka praksa i prije njegovog dolaska na mjesto načelnika odnosno Skupštine društva. Čak s bitnom razlikom da je samo Komunalac imao nadzorni odbor i jednog člana Skupštine, a Vodovod nije imao odluku o imenovanju bivšeg načelnika g. Luketića Skupštinom, niti je imao nadzorni odbor. Navedeno dužnosnik napominje budući da se cijelom prijavom provlači teza o njegovoj samovolji pa se postavlja pitanje kako to da se tek u njegovom mandatu mijenja Izjava o osnivanju i osniva Nadzorni odbor tamo gdje ga nije ni bilo, a ako baš on o svemu odlučuje samovoljno i ne informira Vijeće. Osim toga dužnosnik navodi da iako ga zakon ne obvezuje, za neke direktore imali su i javne natječaje u kojem su u povjerenstvu bili i članovi Nadzornih odbora i članovi Vijeća. Dužnosnik nadalje navodi da na prvoj sjednici Općinskog vijeća, 20. srpnja 2017.godine, imenuju se Upravna vijeća, Povjerenstva svih ustanova koje su u domeni JLS-a. Za sjednicu je bila spremna i odluka o članovima Nadzornog odbora Komunalca, ali je tadašnji Jedinstveni upravni odjel, a koji nije imao dipl. pravnika niti funkciju pročelnika, koju je v.d. obnašao strojarski tehničar sa srednjom stručnom spremom, tvrdio da na sjednicu Općinskog vijeća ide samo Odluka o imenovanju skupštine, koja onda imenuje i Nadzorni odbor i Upravu društva. Stoga, dužnosnik navodi da se tako i postupilo. Pritom, dužnosnik ponavlja da prema njegovim telefonskim kontaktima tako rade i odjeli drugih gradova i općina koji imaju pravnu službu i koji tvrde kako je načelnik jedini „sukrivac" za potencijalno loš rad direktora, a Općinsko vijeće se upoznaje s radom Društva na redovitim najmanje jednogodišnjim izvješćima. Isto tako. Dužnosnik navodi kako je iluzorno povjerovati da s imenovanjem članova Nadzornih odbora nije bilo upoznato vijeće budući da svaka vlast počiva na koalicijskom dogovoru u kojem svi članovi koalicijske većine imaju udjela u Nadzornim odborima, Upravnim vijećima i Povjerenstvima i sve ono što je koalicijska većina dogovorila bi na Općinskom vijeću i izglasala, ali je JUO u to doba, na temelju dugogodišnje prakse i svoje i drugih trgovačkih društava, odlučio da to ne ide na Općinsko vijeće. Dužnosnik ističe kako je osobno mišljenja da su u ZTD ovlasti Skupštine velike, ali to ne znači da se konzumiraju. S druge strane po ZSSI dužnosnik smatra da ulazimo na vrlo sklizak teren u kojem trgovačka društva mogu ostati bez uprave. Pogotovo u JLS gdje načelnik nema većinu u vijeću i u kojem mu drugo tijelo nameće direktora za čiji je rad suodgovoran. U odnosu a ostale pritužbe koje nisu relevantne za pokretanje postupka dužnosnik navodi da je potpuna je neistina da je dao suglasnost Komunalcu na podizanje kredita od dva milijuna kuna budući da Općina u svome proračunu ima stavku od 2 milijuna kratkoročnog kredita uz cca 2% kamate da prebrodi zimski period kada se proračun slabije puni i kada ima velike troškove u slučaju velikog snijega. Odluka o kreditiranju je uredno na vijeću i kredit se uredno vrati ljetnim mjesecima i nema veze s Komunalcem. Isto tako, dužnosnik ističe da je ponižavajuća tvrdnja da vijeće daje suglasnost na nešto što ne razumije budući da je Izvansudska nagodba rezultat nesavjesne podjele društva prije moga mandata u kojoj je Vodovod došao u predbankrotno stanje. Društva su bila razdvojena, ali nisu podijelili imovinu tako da je ispalo da je novoosnovani Vodovod u najmu Komunalca i prostora i strojeva što je rezultiralo dugovanjima. Usput izvansudska nagodba nije ni provedena zbog sudskih postupaka trećih dionika (u dijelu upravne zgrade su privatni stanovi koji vode nekakve međusobne parnice). Što se tiče pritužbe da se nisu sazivale sjednice Skupštine prilikom imenovanja direktora, dužnosnik navodi da je činjenica da društva prije njegova mandata niti nemaju knjigu skupštine u kojoj se vode zapisnici sa sjednica ili arhiviraju odluke Skupštine. Odvjetnički ured je sastavljao odluke o opozivima i imenovanjima koje su po zakonu o ZTD u njegovoj domeni pa stoga nije vidio razloga da saziva samog sebe kao Skupštinu sa zapisničarem ako je jedina točka te sjednice odluka o imenovanju u kojoj se imenuje direktor i ta odluka se arhivira u knjizi Skupštine. I problematično je da li u pitanju sjednica ili samo odluka. Tamo gdje su na sjednici skupštine prisutni i drugi postoji i zapisnik. Što se tiče cjenika, dužnosnik navodi da je cjenik iz perioda prije njegova mandata i iz službenog Županijskog glasnika je vidljivo da su cjenici objavljeni kao akti bivšeg načelnika. Cjenik za par novih strojeva iz njegova mandata je proceduralno odrađen s predstavnikom za zaštitu potrošača. Usluge obračuna cijene smeća su radile ovlaštene kuće koje su radile cjenike stotinama općina i gradova u RH. Zaključno dužnosnik navodi da moli za usklađenje na zakonodavnoj razini kako bi se efikasno izbjegle ovakve stvari na razini države. Ističe da je spreman odgovarati za sve što je krivo učinio, ali ako ni pravnici nisu o ovim detaljima vodili računa, ističe da ni on profesor književnosti u navedeno nije bio upućen. Navodi i da su prijave su njegova svakodnevica te posljedica smjena starih uprava i bivše vlasti koje su, što je vidljivo po financijskim izvješćima, vodile društva prema bankrotu i privatizaciji. Dužnosnik navodi da su navedena društva prvi put u pozitivi, broj radnika je u ovim teškim vremenima udvostručen i na to su kao Općina ponosni, a da će se za sve proceduralne stvari potruditi da im u budućnosti ne promaknu.

Dužnosnik je dana 23. listopada 2020.g. pristupio na sjednicu te je u bitnome ponovio navode iz očitovanja još jednom navodeći kako je odluka za imenovanje Nadzornog odbora društva Komunalac pripremljena za podnošenje Općinskom vijeću, no da prema uputi Jedinstvenog upravnog odjela nije iznesena pred vijeće već je on imenovan Skupštinom društva, a onda je on imenovao Nadzorni odbor koji je dogovor koalicijske većine. Dužnosnik je naveo i kako je stoga u Nadzornom odboru Komunalca SDP i nezavisna lista STOP, dok je u Nadzornom odboru Vodovoda Korenica SDSS i nezavisna lista STOP. Dužnosnik je naveo kako neke stvari vezano uz imenovanja i predlaganje od strane Općinskog vijeća upućuju na pravni problem jer načelniku direktora odobrava netko drugi, dok je sam načelnik potom odgovoran za rad tog direktora.

 Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Ante Kovač obnaša dužnost općinskog načelnika Općine Plitvička Jezera od 9. lipnja 2017.g. Stoga je Ante Kovač, povodom obnašanja navedene dužnosti, obvezan postupati sukladno odredbama ZSSI-a.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Povjerenstvo je izvršilo uvid u povijesni izvadak iz sudskog registra Trgovačkog suda u Rijeci te utvrdilo da je pod matičnim brojem subjekta: 040325751, OIB: 85899000581 upisano trgovačko društvo Vodovod Korenica d.o.o. Osnivač predmetnog društva je Općina Plitvička Jezera. Utvrđeno je da su članovi Nadzornog odbora temeljem odluke od 25. siječnja 2018.g. ……. ……., ……. ……… i ……… ……. …………, a da je direktor društva temeljem odluke od 24. siječnja 2019.g. …….. ……. Nadalje, Povjerenstvo je uvidom u povijesni izvadak sudskog registra Trgovačkog suda u Rijeci utvrdilo da je pod matičnim brojem subjekta: 060042956, OIB: 35080102633 upisano trgovačko društvo KOMUNALAC d.o.o. Osnivač predmetnog društva je Općina Plitvička Jezera. Utvrđeno je da su članovi Nadzornog odbora temeljem odluke od 8. kolovoza 2017.g. ……. …….., ……. ……. i ……. …….., da je temeljem odluke od 24. studenog 2017.g. direktor društva bio ……… ………. dok je od dana 2. kolovoza 2018.g. to …….. ……...

 Povjerenstvo je s obzirom na prikupljene podatke, a radi provjere osnovanosti i vjerodostojnosti navoda iz anonimne prijave te utvrđivanja postoje li okolnosti koje ukazuju na moguću povredu odredbi ZSSI-a od društva Vodovod Korenica d.o.o. i KOMUNALAC d.o.o te od Općinskog vijeća Općine Plitvička Jezera zatražilo relevantne podatke i dokumentaciju.

 Društvo Vodovod Korenica d.o.o. je dana 6. studenog 2019.g. odgovorilo na traženje Povjerenstva dostavom podatka da funkciju Skupštine društva obnaša općinski načelnik Ante Kovač od kada je postao načelnikom, sve sukladno članku 18. Izjave o Osnivanju koja je dostavljena u prilogu dopisa. U prilogu dopisa također je dostavljena i Izmjena izjave o osnivanju te Izjava o osnivanju od 9. studenog 2017.g. kojom je osnovan Nadzorni odbor unutar društva, Odluka Skupštine društva Vodovod Korenica d.o.o. od 25. siječnja 2018.g. kojom se imenuje Nadzorni odbor društva, Odluka o opozivu člana Uprave – Direkora društva ……….. …………… te Odluka o imenovanju člana Uprave-Direktora društva …… ……, obje od 24. siječnja 2019.g.

 Uvidom u dostavljenu Izjavu o osnivanju trgovačkog društva od 16. travnja 2014.g. utvrđeno je da je člankom 2. Izjave propisano je da je osnivač i jedini član društva Općina Plitvička jezera, OIB: 58932233075, sa sjedištem u Korenici Trg Svetog Jurja br. 6, koju zastupa načelnik. Nadalje člankom 18. predmetne Izjave propisano je da Skupštinu društva čini osnivač društva zastupan po načelniku Općine Plitvička Jezera, odnosno osobi koju imenuje načelnik Općine Plitvička Jezera. Stavkom 2. propisano je da iznimno od odredbi prethodnog stavka sve ovlasti Skupštine u postupku osnivanja i registracije društva obavlja načelnik Općine Plitvička Jezera.

Uvidom u Zapisnik Odluke o izmjeni Izjave o osnivanju od 16. travnja 2014.g. utvrđeno je da se Izjava o osnivanju mijenja na način da se u društvu ustanovljuje Nadzorni odbor i prokura te se u cijelosti mijenja ranija Izjava o osnivanju novom Izjavom o osnivanju. Člankom 11. Izjave o osnivanju od 9. studenog 2017.g. propisano je da su organi društva Uprava, Nadzorni odbor i Skupština. Člankom 12. propisano je da se Uprava društva sastoji od jednog člana-direktora društva. Uprava društva imenuje se i opoziva odlukom Skupštine društva i to većinom glasova svih članova Skupštine. Skupština društva može u svako doba opozvati Upravu društva svojom odlukom. Člankom 19. propisano je da je Nadzorni odbor sastavljen od tri člana. Člankom 27. propisano je da je Skupština društva odlučuje o dugoročnom planu poslovanja i razvoju društva investicijskim planovima te o godišnjem planu poslovanja, financijskim izvješćima, uporabi dobiti i pokrivanju gubitaka, imenovanju i opozivu Uprave, imenovanju i opozivu Nadzornog odbora, imenovanju revizora, promjeni tvrtke i sjedišta društva, promjeni i dopuni djelatnosti društva, pripajanju, spajanju, podjeli i preoblikovanju društva, prestanku društva i imenovanju likvidatora, izmjenama i dopunama Odluke o osnivanju društva, osnivanju trgovačkih društava i podružnica, smanjenju i povećanju temeljnog kapitala te da daje suglasnost na odluke uprave društva o sklapanju ugovora o bankovnim garancijama, te kupnji i prodaji nekretnina ili pokretnina vrijednosti veće od 20.000,00 kuna.

Uvidom u odluku o imenovanju članova Nadzornog odbora Vodovod Korenica d.o.o. od 25. siječnja 2018.g. utvrđeno je da su sukladno članku 441. Zakona o trgovačkim društvima („Narodne novine“. Broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13 i 110/15, dalje u tekstu: ZTD) te članku 27. Izjave o osnivanju društva Vodovod Korenica d.o.o. u Nadzorni odbor na razdoblje od dvije godine imenovani …….. ………, ……. …….. i ……… ……... Navedenu odluku kao Skupština društva potpisao je Ante Kovač.

Uvidom u odluku o opozivu člana Uprave-Direktora društva od 24. siječnja 2019.g. utvrđeno je da je, sukladno članku 424. stavku 1. i članku 441. stavku 1. točki 3. ZTD-a te članku 12. i 17. Izjave o osnivanju društva Vodovod Korenica d.o.o. Skupština društva opozvala i razriješila dužnosti člana Uprave-Direktora ……. ……………. te da mu je mandat prestao s danom 24. siječnja 2019.g. Navedenu odluku potpisao je Ante Kovač.

Uvidom u odluku o imenovanju člana Uprave-Direktor društva sukladno članku 424. stavku 1. i članku 441. stavku 1. točki 3. ZTD-a te članku 12. i 17. Izjave o osnivanju društva Vodovod Korenica d.o.o. utvrđeno je da je Skupština društva za člana Uprave-Direktora društva imenovala ……. ……. kojoj mandat počinje s danom 24. siječnja 2019.g. Navedenu odluku potpisao je Ante Kovač.

Društvo KOMUNALAC d.o.o. je dana 13. veljače 2020.g. odgovorilo na traženje Povjerenstva navodeći da je Ante Kovač imenovan jedinim članom Skupštine trgovačkog društva KOMUNALAC i to Odlukom o razrješenju i imenovanju Skupštine KOMUNALAC d.o.o. koju je donijelo Općinsko vijeće Općine Plitvička Jezera dana 20. srpnja 2017.g. Nadalje, navodi se kako je Skupština društva, temeljem članka 38. Izjave o osnivanju od 13. prosinca 2013.g. donijela Odluku o imenovanju članova Nadzornog odbora kojom su za članove imenovani ……… ………, ……… …….. i ……… ………. no da sjednica Skupštine nije održana te stoga društvo ne posjeduje zapisnik. Isto tako, navodi se da je dana 24. studenog 2017.g. Odlukom o opozivu-imenovanju razriješena dužnosti člana Uprave-Direktora ………. …….. te je imenovan ……… ………. Navodi se i kako sjednica Skupštine nije održana pa društvo ne posjeduje zapisnik. Nadalje, navodi se da je dana 30. srpnja 2018.g. Odlukom o imenovanju Uprave-Direktora društva imenovan ………. ……... U prilogu očitovanja dostavljene su odluke na koje se društvo u očitovanju poziva.

Uvidom u Odluku o razrješenju i imenovanju Skupštine TD KOMUNALAC d.o.o. Korenica koju je donijelo Općinsko vijeće Općine Plitvička Jezera utvrđeno je da je dana 20. srpnja 2017.g. Boris Luketić razriješen dužnosti člana Skupštine dok je Ante Kovač imenovan jedinim članom Skupštine trgovačkog društva KOMUNALAC d.o.o.

Uvidom u Odluku o razrješenju članova Nadzornog odbora TD KOMUNALAC d.o.o. Korenica od 8. kolovoza 2017.g. razriješeni su članovi ……… ………, ……… ………. i ……… ……….., dok su Odlukom o imenovanju članova Nadzornog odbora od 8. kolovoza 2017.g. za članove imenovani ……… ………., ……… ……… i ……… ………... Obje odluke za Skupštinu društva potpisao je Ante Kovač.

Uvidom u odluku o opozivu i imenovanju jedinog člana Uprave-Direktora od 24. studenog 2017.g. člankom 1. razriješena je dužnosti ………. ………. dok je člankom 2. za člana Uprave-Direktora imenovan ………. ………. Navedenu odluku potpisao je Predsjednik Skupštine Ante Kovač. Uvidom u Odluku o opozivu Uprave-Direktora društva od 30. srpnja 2018.g. utvrđeno je da je Skupština društva opozvala i razriješila dužnosti člana Uprave-Direktora ……… ……….. . Odluku je kao Skupština društva potpisao Ante Kovač. Odlukom o imenovanju Uprave-Direktora društva od 30. srpnja 20178.g. Skupština društva članom Uprave-Direktorom društva imenovala je ……… ……….. Odluku je kao Skupština društva potpisao Ante Kovač.

Općinsko vijeće Općine Plitvička Jezera odgovorilo je na upit Povjerenstva očitovanjem od 18. ožujka 2020.g. navodeći da je Skupština društva Vodovod Korenica d.o.o. i KOMUNALAC d.o.o. postupajući po aktima o osnivanju i odredbama ZTD-a donijela odluke o imenovanju Nadzornog odbora i članova Uprava društava bez prethodnog prijedloga Općinskog vijeća te da su se na navedeni način imenovali navedeni organi društava od njihova osnivanja. Isto tako, navodi se da su za članove Nadzornog odbora birani članovi vladajuće većine Općinskog vijeća prema koalicijskom sporazumu te da je Općinsko vijeće poslalo dopis trgovačkim društvima u vlasništvu Općine kako bi se izvršilo usklađivanje Izjava o osnivanju s odredbama članka 15. stavka 2. ZSSI-a koji je dopis dostavljen u prilogu očitovanja.

Povjerenstvo ističe kako nije sporno da odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19.,dalje u tekstu: ZTD) propisuju postupak donošenja odluka skupština trgovačkih društava, pa tako i odluka o imenovanjima članova tijela trgovačkih društava. Isto tako nije sporno da prilikom održavanja sjednica skupština svih društava s ograničenom odgovornošću i glavnih skupština dioničkih društava, pa tako i onih u kojima udjele u vlasništvu imaju Republika Hrvatska ili jedinice lokalne i područne (regionalne) samouprave, moraju biti poštivane sve formalnosti prilikom donošenja odluka, kako ih propisuje ZTD, da bi u konačnici ove odluke mogle biti provedene u sudskom registru nadležnog suda. No, specifične procedure koje prethode odlukama skupština o imenovanju članova nadzornih odbora i uprava trgovačkih društava u kojima Republika Hrvatska, odnosno jedinice lokalne i područne (regionalne) samouprave imaju udjele u vlasništvu, a koje su propisane drugim zakonima također je potrebno primjenjivati. Pritom Povjerenstvo nije nadležno niti će u ovom postupku svojom meritornom odlukom utvrđivati jesu li prilikom donošenja predmetnih Odluka od strane dužnosnika pravilno primijenjene odredbe Zakona o lokalnoj i područnoj (regionalnoj) samoupravi. Isto tako Povjerenstvo nije nadležno niti će utvrđivati je li predmetna odluka Skupštine društva donesene sukladno odredbama ZTD-a.

Međutim, Povjerenstvo je kao tijelo nadležno za primjenu ZSSI-a, ujedno nadležno i tumačiti značenje i doseg odredbi toga Zakona.

Povjerenstvo zaključuje da nije sporno da je čelnik izvršne vlasti jedinice lokalne ili regionalne samouprave ovlašten na skupštinama trgovačkih društava u vlasništvu te jedinice glasovati za imenovanje članova Nadzornog odbora i Uprave, odnosno ukoliko sam predstavlja Skupštinu da je ovlašten donositi odluku o opozivu ili imenovanju člana Uprave ili Nadzornog odbora, ali s tom razlikom da bi njegovu glasovanju na skupštini ili donošenju odluke trebao prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Ante Kovač u obnašanju dužnosti općinskog načelnika Općine Plitvička Jezera, počinio povredu članka 15. stavka 2. ZSSI-a, koja proizlazi iz okolnosti da je dužnosnik donio Odluku o imenovanju članova Nadzornog odbora i članova Uprave-Direktora trgovačkih društava Vodovod Korenica d.o.o. i KOMUNALAC d.o.o. kojima je osnivač Općina Plitvička Jezera, a bez prijedloga za imenovanje istih od strane Općinskog vijeća Općine Plitvička Jezera Skupštini navedenog trgovačkog društva.

Povjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 15. ZSSI-a te stoga Povjerenstvo nije razmatralo niti odlučivalo o sankciji za utvrđenu povredu ZSSI-a, počinjene od strane dužnosnika Ante Kovača.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ante Kovač, putem dostavljene e-mail adrese
2. Objava na internetskoj stranici Povjerenstva
3. Pismohrana